次韵德孺晚菊
作者：李處權
朝代：宋

paragraphs: 屈原作離騷，採菊飱其英。
淵明賦歸來，徑荒菊猶榮。
此物有至性，名因君子成。
豈知時節過，不顧霜露凝。
歲華易晼晚，芳物隨凋零。
艷色始獨秀，馨香自孤清。
花似時美女，俗惡空娉婷。
由來品次定，横議那得争。
公如醉翁賢，雅好違世情。
三噢復三遶，莫逆如友生。
泛之黄金杯，願言制頽齡。
更呼門下士，哦詩同倒傾。